Til Departementet for Fiskeri, Fangst, Landbrug og Selvforsyning
Royal Greenland A/S har nedenstående bemærkninger som høringssvar.
 Ad pkt. 1-7
 Vi har ingen bemærkninger.
  Ad pkt. 8, §§ 54 og 54a
 § 54
Det er ikke begrundet i bemærkningerne til forslaget, at man herefter ikke skal foretage høring af Fiskerirådet, men at man kan gøre det. Vi kan heller ikke se at der skulle være anledning til denne ændring, og støtter dermed ikke forslaget. Det er fortsat som hidtil relevant at væsentlige forhold forelægges erhvervet til høring før der tages beslutninger. Vi anbefaler at bibeholde § 54 i nuværende form. Vi er derimod åbne for, at rådets arbejdsform ændres, hvis det vurderes, at der er anledning til det.
 § 54a
I princippet har Royal Greenland A/S ikke indvendinger imod, at der nedsættes et råd som foreslået. Men det er ønskeligt at rådets arbejdsområde beskrives mere udførligt i lovtekst og/eller bemærkninger. Hvis hensigten er at dette råd skal erstatte Fiskerirådets rådgivning af Naalakkersuisut, så kan vi ikke støtte dette. Vi finder det fortsat relevant at Fiskerirådet er obligatorisk høringspart i væsentlige forhold, men har ikke bemærkninger til, at det nye foreslåede råd også høres og fremkommer med rådgivning – men som sagt på grundlag af en mere afgrænset og udførlig arbejdsbeskrivelse.
 I øvrigt
 Da man nu har taget skridt til at revurdere fiskeriloven bør man også tilrette de vedtagne begrænsninger i årskvoters omsættelighed og adgangen til kvotefleks. Nuværende bestemmelser er ikke i tråd med Fiskerikommissionens anbefalinger om maksimal omsættelighed af fiskerirettigheder, som det mest profitable for samfundet.
 Ligeledes rammes de kystnære rejerederier, som ikke har egen kvoteandel, som svarer til selskabets fiskerikapacitet, uforholdsmæssigt hårdt nu hvor TAC for rejer også har bevirket betydeligt mindre årskvoter.
 Det er forventeligt, at et antal kystnære rejefartøjer kommer til at ligge stille de sidste 3-4 måneder af året, og det vil gøre sig gældende fra indeværende år. Dette bør imødegås ved at fiskeriloven ændres således, at pågældende rederier kan få tilført kvote fra andre rederier, som har mulighed for at overdrage kvote. Dette vil være et væsentligt bidrag til råvareforsyning af rejefabrikkerne på land, som i de senere år har fået reduceret råvaregrundlaget betydeligt. Også på den baggrund vil det være uantageligt, at der henligger rejefartøjer uden mulighed for fiskeri.
 
Departementet opfordres i øvrigt til at vurdere, om fiskerilovens bestemmelser om kvoteloft er indrettet således, at de reelt omfatter de ejer- og kontrolforhold, som bestemmelsen tilsigtede at regulere. Hvis dette ikke er tilfældet vil det være naturligt at der også foretages de nødvendige ændringer i forbindelse med den igangværende revision af fiskeriloven.

